ഏറ്റുമാനൂര് മഹാദേവ ക്ഷേത്രത്തിലെ തിരുവാഭരണ മാലയിലെ രുദ്രാക്ഷമണികള് കാണാതായ സംഭവം എങ്ങുമെത്താനാവാതെ അന്യോഷണം കോട്ടയം: ഏറ്റുമാനൂര് മഹാദേവ ക്ഷേത്രത്തിലെ തിരുവാഭരണ മാലയിലെ രുദ്രാക്ഷമണികള് കാണാതായ സംഭവത്തില് എങ്ങുമെത്താനാവാതെ അന്യോഷണം. 23 ഗ്രാം തൂക്കമുള്ള മാലയിലെ 9 മണികളാണ് കാണാതായതെങ്കിലും ദേവസ്വം ബോര്ഡിനെയും പൊലീസിനെയും കുഴപ്പിക്കുകയാണിപ്പോള് കേസ്. ശ്രീകോവിലിനുള്ളില് സൂക്ഷിക്കുന്ന ക്ഷേത്ര തിരുവാഭരണമായതിനാല് തെളിവെടുപ്പിനും ചില ബുദ്ധിമുട്ടുകള് ഉണ്ടാകുന്നുണ്ട്. എന്തായാലും അന്വേഷണത്തില് നിലവില് കാര്യമായ പുരോഗതി ഒന്നുമില്ലെന്നാണ് പൊലീസ് നല്കുന്ന വിവരം. സംഭവത്തില് ഏറ്റുമാനൂര് പൊലീസ് റജിസ്റ്റര് ചെയ്ത കേസില് മുന് മേല്ശാന്തി അടക്കമുള്ള 12 പേരുടെ മൊഴിയാണ് ഇതുവരെ രേഖപ്പെടുത്തിയിട്ടുള്ളത്. 2006 മുതലുള്ള ജീവനക്കാരുടെ മൊഴിയും രേഖപ്പെടുത്തി. എന്നാല് മോഷണം നടന്നതിന് വ്യക്തമായിട്ടുള്ള നിര്ണായകമായ ഒരു വെളിപ്പെടുത്തലുകളും ഉണ്ടായിട്ടില്ലെന്നാണ് പൊലീസ് പറയുന്നത്. ഇപ്പോഴുള്ള മാലയില് വിളക്കിച്ചേര്ക്കലുകള് ഒന്നും ഇല്ലാത്തതിനാല് ആദ്യം ഉണ്ടായിരുന്ന 82 മണികളുള്ള മാലയ്ക്ക് പകരം 71 മണികളുള്ള പുതിയ മാല വെച്ചതാണോ എന്ന സംശയവും പൊലീസിനുണ്ട്. എന്നാല് മാല സംബന്ധിച്ച വ്യക്തമായ രേഖകള് ദേവസ്വം ബോര്ഡില് ഇല്ല. സംഭവം പുറത്തായ ശേഷം ദേവസ്വം ബോര്ഡ് ആദ്യം അന്വേഷണം നടത്തിയിരുന്നു. തിരുവാഭരണ കമ്മീഷണര് എസ്. അജിത്കുമാറാണ് ക്ഷേത്രത്തിലെത്തി മാല പരിശോധിച്ച് ദേവസ്വം ബോര്ഡിന് റിപ്പോര്ട്ട് നല്കിയത്. ദേവസ്വം വിജിലന്സ് എസ്.പി പി. ബിജോയ് നടത്തിയ പരിശോധനയിലും മാലയുടെ തൂക്കത്തില് മൂന്നു ഗ്രാം കുറവുണ്ടെന്ന് കണ്ടെത്തിയിരുന്നു. തുടര്ന്ന് ദേവസ്വം വിജിലന്സാണ് പൊലീസിന് ഇത് സംബന്ധിച്ച് റിപ്പോര്ട്ട് നല്കിയത്. ഈ റിപ്പോര്ട്ട് അനുസരിച്ച് മോഷണക്കുറ്റത്തിനാണ് ഏറ്റുമാനൂര് പൊലീസ് കേസ് രജിസ്റ്റര് ചെയ്തിട്ടുള്ളത്. വഴിപാടായി മാല നല്കിയ മുന് ദേവസ്വം ജീവനക്കാരന്റെ മൊഴി ഉടന് രേഖപ്പെടുത്തും. മാലയുടെ അളവും തൂക്കവും സംബന്ധിച്ച് ദേവസ്വം ബോര്ഡ് രേഖകളില് ഉള്ളതില് നിന്ന് വത്യസ്തമായ മൊഴിയുണ്ടായാല് അത് നിര്ണായകമാകുമെന്ന വിശ്വാസത്തിലാണ് നിലവില് പൊലീസ്.